ПРЕДШКОЛСКА УСТАНОВА

'' ДЕЧЈА РАДОСТ ''

Број : 1248/2022

Датум : 12.09.2022.

ЋУПРИЈА

 На основу чл. 99.ст.1.тачка 1, чл. 108. и чл. 119.став 1.тачка 1. Закона о основама система образовања и васпитања ( `` Сужбени гласник РС ``, бр. 88/2017 , 27/2018-др.закон**,**  10/2019, 6/2020 и 129/2021), члана 61.ст.1.тачка 1..Статута установе бр.289/2022 од 25.02.2022.године, упуства за израду акта којим установе образовања и васпитања прописује мере, начин и поступак заштите и безбедности деце и ученика (`` Службени гласник РС ``, бр.67/22 ), и позитивног мишљења надлежног органа јединице локалне самоуправе бр. 110-12/2022-06 од 08.08.2022.године, Управни одбор Предшколске установе '' ДЕЧЈА РАДОСТ '' у Ћуприји, на седници одржаној дана 12.09.2022.донео је

**ПРАВИЛНИК О МЕРАМА, НАЧИНУ И ПОСТУПКУ**

**ЗАШТИТЕ И БЕЗБЕДНОСТИ ДЕЦЕ**

**I. ОСНОВНЕ ОДРЕДБЕ**

**Члан 1.**

Правилником о мерама, начину и поступку заштите и безбедности деце (у даљем тексту: Правилник) прописују се мере, начин и поступак заштите и безбедности деце Предшколске установе „Дечја радост“ у Ћуприји (у даљем тексту: Установа), за време боравка у установи и свих активности које организује установа, у сарадњи са надлежним органом јединице локалне самоуправе, као и начин њиховог спровођења.

 Члан 2.

Права детета у Установи остварују се у складу са Уставом Републике Србије, ратификованим међународним уговорима, Кривичним закоником, Законом о малолетним учиниоцима кривичних дела и кривичноправној заштити малолетних лица, Закоником о кривичном поступку, Законом о прекршајима, Породичним законом, Законом о општем управном поступку, Законом о забрани дискриминације, Законом о спречавању насиља у породици, Законом о посебним мерама за спречавање вршења кривичних дела против полне слободе према малолетним лицима, Законом о основама система образовања и васпитања и другим прописима којима се регулишу права детета, као и релевантним међународним актима које је ратификовала Република Србија, којима се регулишу права детета.

 Члан 3.

Установа је дужна да обезбеди остваривање свих права детета, а нарочито заштиту од свих облика насиља, злостављања и занемаривања, потпуну информисаност, правично поступање и заштиту приватности, као и да детету које је било изложено насиљу обезбеди подршку за физички и психички опоравак и његову социјалну реинтеграцију.

 Члан 4.

У поступку прописивања и извршавања мера заштите и безбедности деце Установа сарађује са:

- Домом здравља у Ћуприји;

- Центром за социјални рад у Ћуприји ;

 -Министарством грађевинарства, саобраћаја и инфраструктуре;

- школама са територије општине Ћуприја;

- месним заједницама;

- Основним јавним тужилаштвом у Параћину;

- Министарством унутрашњих послова Републике Србије;

- Полицијском станицом у Ћуприји;

- Министарством просвете, науке и технолошког развоја;

- Школском управом у Јагодини;

- органима јединице локалне самоуправе;

- родитељима и старатељима.

**Члан 5.**

Деца имају право на заштиту и безбедност према одредбама Правилника:

1) у згради Установе и дворишту Установе;

2) на путу између куће и Установе;

3) ван зграде Установе и дворишта Установе – за време остваривања васпитно-образовног рада или других активности које организује Установа.

**Члан 6.**

Деца имају право на заштиту и безбедност од:

1) поступака других лица,

2) болести и повреда,

3) пожара, поплаве, елементарних непогода и других природних појава које могу угрозити безбедност.

**Члан 7.**

Васпитно-образовни радници обавезни су да децу, примерено њиховом узрасту, упознају са опасностима с којима се могу суочити за време остваривања васпитно-образовног рада и других активности које организује Установа, као и с начином понашања којим се те опасности избегавају или отклањају.

**Члан 8.**

Одредбе Правилника дужни су да поштују директор Установе, запослени, деца, родитељи, односно други законски заступници и трећа лица када се налазе у згради Установе, дворишту Установе или на другом месту на којем се остварује васпитно-образовни рад или друга активност у организацији Установе.

Запослени који у домену свог радног места не спроводи прописане мере заштите и безбедности деце чини тежу повреду радне дужности.

**Члан 9.**

Запослени, родитељи односно други законски заступници и трећа лица обавезни су да директору, главном васпитачу, или другом овлашћеном лицу пријаве сваку појаву за коју посумњају да би могла да угрози заштиту и безбедност деце.

**Члан 10.**

Посебна обавеза директора, главног васпитача, сарадника за превентивну заштиту, медицинске сестре за превентивну здравствену заштиту је да повремено, а најмање једанпут недељно, проверавају да ли се спроводе мере за остваривање заштите и безбед­ности деце.

Провера из става 1. овог члана врши се без најаве.

**Члан 11.**

На материју коју уређује Правилник примењују се и одредбе других општих аката Установе чија је примена важна за остваривање заштите и безбедности деце.

**Члан 12.**

На остваривање заштите и безбедности деце у издвојеним васпитним групама Установе сходно се примењују одредбе Правилника и одредбе других општих аката Установе чија је примена важна за ту материју.

**Члан 13.**

 Установа је у обавези да на почетку сваке школске године упозна родитеље односно друге законске заступнике са могућношћу осигурања деце од последица несрећног случаја које се могу евентуално десити и са условима под којима се врши осигурање.

 Савет родитеља Установе разматра понуде осигуравајућих друштава које су пристигле и избор осигуравајуће куће са којом ће Установа склопити уговор – полису.

 Установа ће на седници Савета родитеља упознати родитеље са понудама о осигурању које су пристигле и посредоваће између њих и осигуравајућег друштва за које се они определе.

**Члан 14.**

При пружању заштите и помоћи деца у свакој прилици имају предност.

**II. ЗАШТИТА И БЕЗБЕДНОСТ У ЗГРАДИ И ДВОРИШТУ УСТАНОВЕ**

 **1. Заштита и безбедност од поступака других лица**

**Члан 15.**

Заштита и безбедност деце од поступака других лица обухвата:

1) заштиту и безбедност од дискриминације;

2) заштиту и безбедност од насиља, злостављања и занемаривања;

3) заштиту и безбедност од страначког организовања и деловања.

 2. **Заштита деце од злостављања, насиља и занемаривања**

 **Члан 16.**

Установа je дужна да обезбеди услове за заштиту деце од свих облика насиља, злостављања и занемаривања.

Под насиљем и злостављањем подразумева се сваки облик једанпут учињеног, односно понављаног вербалног или невербалног понашања које има за последицу стварно или потенцијално угрожавање здравља, развоја и достојанства личности детета или запосленог.

Насиље и злостављање сматра се насиље запосленог према детету, другом запосленом, родитељу, односно другом законском заступнику; детета према другом детету, или запосленом; родитеља према свом детету, другом детету, запосленом, као и према трећем лицу.

Заштита деце од насиља обухвата мере и поступке у случају појаве насиља међу децом, насиља од стране одрасле особе запослене у Установи или постојања сумње да је дошло до злостављања деце у породици или од стране трећих лица..

 3. **Заштита запослених**

 **Члан 17.**

Установа је дужна да интервенише увек када постоји сумња или сазнање да запослени трпи насиље од стране деце, родитеља или трећег лица у Установи или за време организовања активности Установе.

Када је родитељ или треће лице починилац насиља према запосленом, директор је дужан да одмах обавести јавног тужиоца и полицију.

 4. **Тим за заштиту од дискриминације, насиља, злостављања и занемаривања**

 **Члан 18.**

Установа има посебан Тим за заштиту од дискриминације, насиља, злостављања и занемаривања (даље: Тим за заштиту).

Чланове и руководиоца Тима за заштиту одређује директор Установе

 ***5.* Превенција од насиља, злостављања и занемаривања**

 **Члан 19**

Превенцију насиља, злостављања и занемаривања чине мере и активности којима се у Установи ствара сигурно и подстицајно окружење, негује атмосфера сарадње, уважавања и конструктивне комуникације.

Превентивним активностима се:

1) подиже ниво свести и осетљивости детета, родитеља и свих запослених за препознавање свих облика насиља, злостављања и занемаривања;

2) негује атмосфера сарадње и толеранције, уважавања и конструктивне комуникације у којој се не толерише насиље, злостављање и занемаривање;

3) истичу и унапређују знања, вештине и ставови потребни за креирање безбедног и подстицајног окружења и конструктивно реаговање на насиље;

4) унапређује познавање процедура за пријављивање и поступање код детета, родитеља и свих запослених у случају сумње или сазнања о свим облицима насиља, злостављања и занемаривања обезбеђује заштита детета, родитеља и свих запослених од насиља, злостављања и занемаривања;

5) подстиче усвајање позитивних норми и облика понашања, учење вештина конструктивне комуникације и развијање емпатије;

6) остварује упознавање са видовима и стратегијама пружања одговарајуће подршке и разумевања различитих облика комуникација и понашања детета са тешкоћама и сметњама у развоју и инвалидитетом;

7) развијају социоемоционалне компетенције деце, родитеља и запослених (свест о себи, свест о другима, саморегулација, одговорно доношење одлука и др.).

Деца, родитељи и запослени заједнички планирају, осмишљавају и спроводе превентивне активности, начине информисања о садржајима, мерама и активностима за спречавање и заштиту од насиља, злостављања и занемаривања.

У оквиру превенције насиља и злостављања Установа остварује васпитни рад, појачан васпитни рад и васпитни рад који је у интензитету примерен потребама и специфичностима Установе и најбољем интересу детета, самостално или у сарадњи са другим надлежним органима, организацијама и службама.

 **Члан 20.**

Интервенцију у одговору на насиље, злостављање и занемаривање чине мере и активности којима се оно зауставља, осигурава безбедност учесника (оних који трпе, чине или сведоче), смањује ризик од понављања, ублажавају последице за све учеснике и прате ефекти предузетих мера.

У Установи се интервенише на насиље, злостављање и занемаривање када се оно дешава или се догодило између: деце (вршњачко насиље); запосленог и детета; родитеља и детета; родитеља и запосленог; као и када насиље, злостављање и занемаривање чини треће лице у односу на дете, запосленог или родитеља.

 **Члан 21.**

Интервенцију у одговору на насиље, злостављање и занемаривање чине мере и активности којима се оно зауставља, осигурава безбедност деце (оних који трпе, чине или сведоче), смањује ризик од понављања, ублажавају последице за све учеснике и прате ефекти предузетих мера.

У Установи се интервенише на насиље, злостављање и занемаривање када се оно дешава или се догодило између: деце ; запосленог и детета; родитеља и детета; родитеља и запосленог; као и када насиље, злостављање и занемаривање чини треће лице у односу на дете, запосленог или родитеља.

 **Члан 22.**

Сваки запослени у Установи дужан je да директору пријави насиље од стране запослених у Установи према деци.

Директор je одговоран за поштовање законитости рада Установе и предузимање мера у складу са важећим законима.

 **Члан 23.**

Консултације се обављају у оквиру Установе са колегом, васпитачем, Тимом за заштиту деце од насиља, педагогом и директором, поштујући принцип поверљивости.

Низак ниво ризика насилничког понашања постоји када je за решавање случаја довољно ангажовање оног ко je открио насиље. Уколико je потребно, васпитач предузима додатне мере, евидентира, прати понашање и сл. (први ниво ризика).

Умерени ниво ризика насилничког понашања постоји када je за решавање случаја потребно укључивање других лица у оквиру Установе (васпитач, родитељ или старатељ, педагог, Тим за заштиту деце од насиља, директор) и ако се насилничко понашање које има низак ниво ризика понавља од стране истих актера (други ниво ризика).

Висок ниво ризика насилничког понашања постоји када Установа нема капацитета за решавање и обраћа се другим институцијама: Министарству унутрашњих послова, центру за социјални рад, здравственим институцијама (трећи ниво ризика).

Лица која реагују у односу на процењени ниво ризика:

|  |  |  |  |
| --- | --- | --- | --- |
|   | **I НИВО РИЗИКА** | **II НИВО РИЗИКА** | **III НИВО РИЗИКА** |
| **ОСОБЕ** | - ваннаставно особље,- особа која се задесила у ситуацији,- васпитач | - васпитачи,- родитељи или старатељи,- педагог,- Тим за заштиту деце од насиља,- директор | Друге институције:- дом здравља,- центар за социјални рад,- МУП Републике Србије |

У случају када постоји сумња да je дете жртва злостављања или занемаривања од стране особе која није запослена у Установи, директор Установе обавештава надлежне институције:

- здравствену установу (уколико je детету неопходна здравствена заштита);

- Министарство унутрашњих послова (уколико je детету потребна физичка заштита или постоји сумња да je извршено кривично дело);

- центар за социјални рад.

Пре обавештавања надлежних органа потребно je обавестити родитеље, осим ако постоји процена да ће тиме бити угрожена безбедност детета.

 6. **Интерна мрежа за заштиту деце**

 **Члан 24.**

Интерна (унутрашња) заштитна мрежа je један од начина заштите коју чине сви актери васпитно-образовног система (васпитачи и ваннаставно особље, родитељи, деца) и чију основу чине нормативни (Статут Установе и други општи акти Установе).

 Интерном заштитном мрежом јасно су дефинисани задаци свих актера васпитно-образовног система, као и кораци који се предузимају у случају дешавања насиља или сумње да се насиље дешава.

 Интерну заштитну мрежу чине:

- директор;

- педагог;

- психолог;

- васпитачи;

- ваннаставно особље: административно и помоћно-техничко особље;

- Тим за заштиту деце од насиља;

- родитељи.

Директор, у складу са Правилником и на основу процене нивоа ризика, уколико je то потребно, обавештава о случају друге институције: центар за социјални рад, дом здравља и полицију.

 **Члан 25.**

Директор Установе:

- одговоран je за поштовање законитости у раду Установе;

- информише запослене о правилницима, подзаконским актима;

- склапа протоколе са другим институцијама;

- реагује у ситуацијама насиља (други ниво);

- обавља консултативни разговор са релевантном особом која je пријавила насиље и прикупља информације о случају;

- обавља разговор са особом која je евидентирана као злостављач;

- предузима одговарајуће мере у складу са Протоколом;

- разговара са родитељима или старатељима о случају у циљу њиховог информисања;

- обавештава друге институције ако je то потребно;

- прати ефекте предузетих мера.

 **Члан 26.**

Педагог Установе:

- сарађује са свим актерима у Установи;

- сарађује са родитељима и децом и на тај начин остварује увид у породичне и социјалне прилике;

- води прописану евиденцију о деци (посебно о ризичној групи);

- предузима мере превенције;

- уочава и пријављује ситуацију насиља, злостављања и занемаривања деце;

- реагује одмах у ситуацији насиља;

- предузима даље кораке (ниво 2);

- информише Тим за заштиту деце, директора;

- процењује ниво ризика и предлаже заштитне мере;

- прати ефекте предузетих мера;

- пружа помоћ и подршку жртви;

- остварује сарадњу са родитељима или старатељима детета;

- остварује сарадњу са другим институцијама (ниво 3);

- остварује сарадњу са свим релевантним особама које могу пружити заштиту.

 **Члан 27.**

Васпитач у Установи:

- придржава се обавеза у складу са Законом, Правилником и другим општим актима;

- упознаје децу и родитеље са правилима прихватљивог понашања у Установи и израђује правила понашања на нивоу групе заједно са децом;

- прати социјалну климу на нивоу групе и уједно препознаје постојање евентуалног насиља или злостављаног, занемареног детета;

- води прописану евиденцију о деци са свим релевантним подацима (адреса, телефон родитеља итд.);

- консултују се са колегама, стручном службом, директором;

- одмах реагује користећи неку од стратегија (ниво 1);

- разјашњава околности и анализира чињенице настале ситуације (разговара са жртвом, насилником и посматрачима);

- процењује ниво ризика;

- предузима додатне мере уколико ситуације налаже: упућује случај Тиму за заштиту деце и педагогу (ниво 2);

- прати даљи ток ситуације и ефекте предузетих мера;

- одржава сарадњу са свим релевантним особама које могу да пруже заштиту.

 **Члан 28.**

Помоћно-техничко особље у Установи:

- уочава и пријављује случајеве насилног понашања;

- пружа помоћ васпитачу уколико може;

- стара се о безбедности деце за време боравка у Установи;

- реагује на ситуацију насиља (ниво 1);

 **Члан 29.**

Задаци Тима за заштиту нарочито су:

1) припрема програм заштите у складу са специфичностима Установе и утврђеним мерама за унапређивање на основу анализе стања;

2) информише децу, запослене и родитеље о планираним активностима и могућности тражења подршке и помоћи од Тима за заштиту;

3) учествује у обукама и пројектима за развијање компетенција запослених потребних за превенцију и интервенцију у ситуацијама насиља, злостављања и занемаривања;

4) предлаже мере за превенцију и заштиту, организује консултације и учествује у процени ризика и доношењу одлука о поступцима у случајевима сумње или дешавања насиља, злостављања и занемаривања;

5) укључује родитеље у превентивне и интервентне мере и активности;

6) прати и процењује ефекте предузетих мера за заштиту деце и даје одговарајуће предлоге директору;

7) сарађује са стручњацима из других надлежних органа, организација, служби и медија ради свеобухватне заштите деце од насиља, злостављања и занемаривања;

8) води и чува документацију;

9) извештава стручна тела и Управни одбор.

На предшколском узрасту у складу са развојним карактеристикама узраста говори се о сукобима међу децом и агресивном понашању. Тим за заштиту детета у Установи приликом анализе ситуације и доношења плана активности у раду са дететом и породицом узима у обзир учесталост понашања, трајање, интензитет, последице, степен ризика по учеснике ситуације, карактеристике развојног периода и индивидуалне карактеристике детета.

Приликом консултација са колегама обавезно je поштовати принцип поверљивости, као и принцип заштите најбољег интереса детета.

 **7.Документација, анализа и извештавање**

 **Члан 30.**

 Приликом спровођења превентивних и интервентних мера и активности Установа:

1) евидентира случајеве насиља, злостављања и занемаривања другог и трећег нивоа;

2) прати остваривање конкретних планова заштите другог и трећег нивоа;

3) укључује родитеља у васпитни рад у складу са врстом и нивоом насиља и праћење ефеката предузетих мера и активности;

4) анализира стање и извештава.

На основу анализа стања, праћења насиља, злостављања и занемаривања, вредновања квалитета и ефикасности предузетих мера и активности у области превенције и интервенције, Установа дефинише даљу политику заштите деце од насиља, злостављања и занемаривања.

**Члан 31.**

Остваривању овог вида заштите и безбедности деце служе поштовање одре­даба Правилника о протоколу поступања у установи у одговору на насиље, злостављање и занемаривање, Правила понашања у Установи, и активности тима за заштиту од дискри­минације, насиља, злостављања и занемаривања.

8.**Дежурство у установи**

 **Члан 32.**

 Дежурство у Установи изводе дежурни васпитачи и помоћно особље.

Директор je одговоран за израду распореда дежурстава и контролу њиховог извршавања.

Административно и помоћно-техничко особље помаже дежурнима у раду у домену своје стручности, a у сарадњи са дежурнима проверава разлоге доласка страних лица у Установу и прати њихово кретање у згради.

 **9. Откључавање и закључивање објеката и боравак других лица у установи.**

**Члан 33.**

За откључавање капија на дворишту и улазних врата овлашћени су спремачице и чувари.

Пре доласка запослених и деце, спремачице и чувари откључаваjу капију и главна улазна врата, проверавају стање просторија, и о евентуалним недостацима обавештавају директора и главног васпитача и предузимаку друге неопходне мере.

 **Члан 34.**

 Особље je дужно да се стара о томе да за време боравка деце у објектима Установе улазна врата објекта буду обавезно закључана, као и да дозволи улазак лица чији je долазак оправдан односно најављен, a осталим лицима тек пo одобрењу директора.

**Члан 35.**

Када се у Установи не изводе васпитно-образовне активности, односно када у установи не бораве деца све дворишне капије и сва улазна врата на зградама су закључана.

За откључавање капије и улаза на почетку радног времена у првој смени и за закључавање капије и улаза на крају радног времена задужене су спремачице и чувари, а њиховом одсуству други запослени, по овлашћењу директора.

Испред улазних врата у згради морају стојати отирачи.

9**. Заштита и безбедност од болести и повреда**

**Члан 36.**

Ради остваривања заштите и безбедности деце од болести и повреда, Установа:

1) води бригу о уредности и чистоћи радних и службених просторија и дворишта;

2) води бригу о обављању прописаних лекарских прегледа запослених и деце;

3) поступа по мерама надлежних органа донете по прописима у области здравства;

4) према својим могућностима обезбеђује коришћење намештаја, васпитно-образовних, дидактичких и других средстава који су безбедни за употребу и одговарају психофизичким својствима деце;

5) према својим могућностима примењује стандарде и нормативе који се односе на радни простор, број деце у васпитним групама и друге услове за обављање делатности;

6) предузима мере у случају промена код детета које се односе на његово здравствено стање и о томе обавештава његовог родитеља;

7) родитеља детета односно другог законског заступника чије здравствено стање, према процени директора, главног васпитача, сарадника за превентивну заштиту, медицинске сестре за превентивну здравствену заштиту или групног васпитача, може представљати опасност за другу децу и запослена лица, обавезује да такво дете одведе на одговарајући преглед и забрањује му долазак у Установу, док надлежни лекар не потврди да опасност не постоји;

**Члан 37.**

 Медицинске сестре и васпитачи свакодневно контролишу здравствено стање детета тако што узимају основне анамнестичке податаке од родитеља, прате општи изглед детета, мере телесну температуру по потреби, издвајају болесну децу и обавештавају родитеље.

 Ради обезбеђења адекватне превентивно-здравствене заштите васпитачи кроз свакодневни рад са децом подстичу формирање навика у вези са личном хигијеном и заштитом животне средине (умивање, прање руку, зуба и коже; употреба тоалета; отклањање отпадних материја и слично).

**Члан 38.**

 Служба за превентивно здравствену заштиту периодично (тромесечно, а по потреби и чешће) врши контролу раста и развоја детета и то:

-мери висину и телесну масу,

-оцењује психомоторни развој и понашање детета за време храњења, игре, неге, одмора и сл.

- може да организује узимање брисева грла од стране ХЕ службе дома здравља,

-контролише вашљивост косе,

-пружа помоћ у случају повређивања.

Служба за превентивно здравствену заштиту врши дневну контролу општих хигијенско-епидемиолошких услова у Установи и то:

- контролише одржавање, чистоћу, температуру, влажност, проветреност и осветљеност просторија,

-оцењује начин припремања, допремања, сервирања и квалитета хране, хигијену кухињског блока, посуђа и инвентара, хигијену санитарних просторија и др.,

-контролише одржавање личне хигијене особља.

**Члан 39.**

Ради обезбеђења адекватне здравствене заштите служба за превентивну здравствену заштиту располаже комплетом за пружање прве помоћи у сваком објекту Установе и његову доступност свим запосленима у току целог радног дана.

**Члан 40.**

Лекар педијатар Дома здравља периодично врши лекарску контролу хигијенско-епидемиолошких услова у Установи и општег здравственог стања деце.

Завод за јавно здравље Ћуприја '' Поморавље '' периодично врши контролу квалитета воде, намирница и спремљене хране, хигијену кухињског блока и посуђа узимањем узорака воде, хране и брисева са радних површина.

**Члан 41.**

Дете чије здравствено стање, према налазу надлежног лекара, представља опасност за осталу децу и запослена лица, родитељи односно други законски заступници не смеју доводити у Установу.

Васпитач не сме да прими у васпитну групу дете које има повишену температуру или видне знаке инфективне болести.

Васпитач је дужан да на примерен начин саопшти родитељима разлоге одбијања пријема детета.

**Члан 42.**

Све радне собе и друге радне и споредне просторије морају бити довољно осветљене природном или вештачком светлошћу.

Израда и начин отварања прозора треба да су безбедни како не би дошло до повређивања деце.

Сијалице морају бити заштићене ради безбедности деце.

Грејна теле морају бити безбедна и на одговарајући начин заштићена.

Подови морају бити од чврстог материјала, погодног за лако одржавање и не смеју бити клизави.

Зидови и степенице не смеју имати оштре ивице.

Врата морају бити без прагова са отварањем ка споља.

Застакљена врата морају имати стакла обезбеђена од лома.

Електрични утикачи и прекидачи морају бити најмање 1,5 м. изнад пода, уз примену сигурносних елемената.

Столови морају бити заобљених ивица.

Столице морају бити са наслоном за леђа, а за децу до две године и са наслоном за руке.

**Члан 43.**

Приликом извођења манипулативних игара при којима се користе маказе, ножићи и сличан дидактички прибор васпитачи се морају односити са повећаном пажњом и онемогућити да дође до повређивања деце.

**Члан 44.**

Ван радних соба деца се могу кретати само у присуству васпитача.

**Члан 45.**

На прилазима и у окружењу сваког објекта мора се вршити равнање евентуалних опасних неравнина које могу проузроковати повреду деце.

Отворени простори ван објекта (игралиште, травнати терени и прилазне стазе) мора се редовно одржавати кошењем траве, уклањањем сувог лишћа и грања и уклањањем смећа, опасних ствари и оштрих предмета.

У зимском периоду са прилазних стаза мора се редовно уклањати снег и лед.

Спровођење мера из става 2. и 3. овог члана је радна обавеза домара, чувара и осталог техничког особља и спремачица без посебног налога непосредног руководиоца или директора.

**Члан 46.**

Све справе на игралишту( љуљашке, клацкалице, тобогани, пењалице, клупе и сл.) морају се одржавати у усправном стању.

Једном годишње справе за игру се фарбају.

Свака справа која је оштећена, поломљена, одшрафљена, зарђала и слично мора се одмах ставити ван домашаја деце и поправити или заменити другом.

**10. Заштита и безбедност од пожара, поплаве, електричне струје, удара грома и других опасних појава**

**Члан 47.**

Ради остваривања заштите и безбедности деце од пожара, Установа је обавезна да се придржава Закона о заштити од пожара, пратећих прописа и свог општег акта о тој материји.

У циљу заштите деце и запослених у Установи се спроводе мере заштите од пожара предвиђене законом, које подразумевају обезбеђеност Установе довољним бројем ватрогасних апарата, обуку запослених за руковање њима и понашање у случају опасности и редовну контролу обучености запослених.

Установа je у обавези да врши редовну контролу громобранске инсталације од стране овлашћених организација.

Евентуалне недостатке отклањаће у најкраћем року.

**Члан 48.**

Ради остваривања заштите и безбедности од поплаве, изливања канализације, удара струје, удара грома, квара машинских инстлација домар и електричар су у обавези да редовно проверавају исправност водоводних и канализационих инсталација, електричних инсталација, громобранских и машинских инсталација и предузима потребне мере у случају уочених промена које могу угрозити безбедност.

Сви запослени обавезни су да без одлагања обавесте домара, електричара, директора о уоченим променама на водоводним, канализационим , електричним, громобранским или машинским инсталацијама, које могу угрозити безбедност.

**Члан 49.**

Уређаји, други предмети и материје који се користе у процесу рада, за одржавање хигијене или у друге сврхе морају се држати ван домашаја неовлашћених лица, ако могу представљати опасност по живот и здравље деце.

Уређаји и направе који се користе за загревање просторија и у друге сврхе (пећи, штедњаци, решои, грејалице) морају бити постављени на подлогама од ватрогасног материјала.

**Члан 50.**

Ватрогасни апарати и опрема морају се одржавати у исправном стању.

Провера исправности ватрогасних апарата врши се периодично, а установљени недостаци морају се одмах отклонити.

**III. ЗАШТИТА И БЕЗБЕДНОСТ НА ПУТУ ИЗМЕЂУ КУЋЕ И УСТАНОВЕ**

**Члан 51.**

Директор и остали запослени прате стање саобраћајне сигнали­зације на прилазима Установи.

Сваки запослени обавезан је да о уоченим недостацима на саобраћајној сигнали­за­цији обавести директора, који ће ради решавања проблема ступити у контакт с надлежним органима.

**Члан 52.**

Установа пред надлежним органима покреће иницијативе ради побољшања без­бедности у саобраћају на прилазима Установи (постављање “лежећих полицајаца”, сема­фора и других уређаја, организовање дежурства саобраћајних полицајаца и тако даље).

**Члан 53.**

Поред активности усмерених на побољшање безбедности у саобраћају, у вези са заштитом и безбедношћу деце на путу од куће до Установе и обратно, васпитно особље:

1) обрађује теме које се односе на безбедност у саобраћају, примерено узрасту васпитне групе;

2) о сваком небезбедном понашању детета обавештавају његовог родитеља односно другог законског заступника и предузимају друге мере;

**IV. ЗАШТИТА И БЕЗБЕДНОСТ ВАН ЗГРАДЕ И ДВОРИШТА УСТАНОВЕ, ЗА ВРЕМЕ ОСТВАРИВАЊА ВАСПИТНО-ОБРАЗОВНОГ РАДА И ДРУГИХ АКТИВНОСТИ КОЈЕ ОРГАНИЗУЈЕ УСТАНОВА**

**Члан 54.**

На остваривање заштите и безбедности деце за време боравка на излету, екскурзији или зимовању, као и за време извођења неке друге активности ван зграде и дворишта Установе примењују се основне одредбе Правилника, а сходно се примењују његове одредбе о остваривању заштите и безбедности деце у згради и дворишту Установе.

 Васпитач je дужан да у време излета, посета и екскурзија врши надзор и контролу над децом на начин који ће обезбедити њихову физичку безбедност и здравствено-хигијенску заштиту.

**1. Заштита и безбедност деце за време извођења излета, екскурзија, зимовања и сличних активности**

**Члан 55.**

 За време извођења излета, екскурзија, зимовања и сличних активности деца се морају кретати у колони уз обавезну пратњу васпитача на почетку и крају колоне.

**Члан 56.**

Установа је у обавези да благовремено пријави свако путовање деце како би радници саобраћајне полиције могли да обаве преглед ангажованог превозног средства.

**Члан 57.**

Уколико Установа организује вишедневне активности деце (зимовање и сл.) у пратњи деце мора бити лекар, осим када је у хотелу или одмаралишту обезбеђена здравствена заштита.

На једнодневним излетима и екскурзијама деце у пратњи мора бити медицинска сестра за превентивну здравствену заштиту.

**V.ПРЕЛАЗНЕ И ЗАВРШНЕ ОДРЕДБЕ**

**Члан 58.**

Надзор над спровођењем мера заштите и безбедности врше директор и Управни одбор.

 **Члан 59.**

 Даном ступања на снагу Правилника о мерама, начину и поступку заштите и безбедности деце престаје да важи Правилник о мерама, начину и поступку заштите и безбедности деце бр. 115/2018 од 09.02.2018..године.

**Члан 60..**

Овај Правилник ступа на снагу осмог дана од дана објављивања на огласној табли Установе.

 ПРЕДСЕДНИК

 УПРАВНОГ ОДБОРА

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Радмило Пецић

 Овај Правилник о мерама, начину и поступку заштите и безбедности деце је заведен под деловоднм бројем 1248/2022 од 12.09.2022..године, објављен на огласној табли Установе дана\_\_\_\_\_\_\_\_\_\_\_\_\_\_\_године, а ступио је на снагу \_\_\_\_\_\_\_\_\_\_\_\_\_\_\_\_\_\_ године.